**Ia aminte**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dansează stihul ritmul și pas cu pas îl sună.

O rimă-i mai scâlcie, o rimă e mai bună,

Dar trebuie o rimă și-o pauză la vers,

Cum e și călcătura la horă și la mers.

Căci de se frânge stihul strâmbat și dă în gropi

Și jocul pare-o horă ca de ologi și șchiopi.

Să crezi că vor răspunde mai bine la ureche

Când rimele-s mai strânse, păreche cu păreche.

Ce fel de danț e-acela? de surzi? de muți? de orbi?

De cucuvăi? de stoluri de bufnițe? de corbi?

În care joacă strâmbe picioarele de lemn

Și ghebele din cârcă, fără opriri la semn?

Oricât ar fi și mirii și oaspeții de dârji,

S-ar auzi un tropot de piedici și de cârji.

Gătit de sărbătoare cu fir, să luăm aminte

Că stihul e o nuntă de graiuri și cuvinte.